Gov.gr Wallet

Το Gov.gr Wallet είναι η επίσημη εφαρμογή ψηφιακού πορτοφολιού της Ελληνικής Δημοκρατίας, διαθέσιμη για κινητές συσκευές. Η εφαρμογή επιτρέπει τη δημιουργία, αποθήκευση και έλεγχο γνησιότητας ψηφιακών αντιγράφων φυσικών εγγράφων ταυτοποίησης, πιστοποιητικών και άλλων στοιχείων που αφορούν την καθημερινότητα του πολίτη.

Η λειτουργία του θεσμοθετήθηκε με τον Νόμο 4954/2022 (Άρθρα 80-82) στο πλαίσιο του ψηφιακού μετασχηματισμού του κράτους.

 Λειτουργία και Πρόσβαση 
Για την είσοδο στην εφαρμογή απαιτείται η χρήση των κωδικών TAXISnet ή κωδικών ηλεκτρονικής τραπεζικής (web banking). Απαραίτητη προϋπόθεση είναι η εγγραφή του χρήστη στο Εθνικό Μητρώο Επικοινωνίας (Ε.Μ.Επ), ώστε να επιβεβαιωθεί ο αριθμός του κινητού τηλεφώνου.

Η ασφάλεια της εφαρμογής διασφαλίζεται μέσω βιομετρικής ταυτοποίησης (δακτυλικό αποτύπωμα ή αναγνώριση προσώπου) ή με τη χρήση κωδικού PIN. Η επαλήθευση της γνησιότητάς των εγγράφων πραγματοποιείται μέσω σάρωσης κωδικού QR Code, επιτρέποντας στους ελεγκτές να διαπιστώσουν την εγκυρότητα του εγγράφου σε πραγματικό χρόνο.

 Διαθέσιμα Έγγραφα και Υπηρεσίες 
Η εφαρμογή εμπλουτίζεται σταδιακά με νέες δυνατότητες. Στην τρέχουσα έκδοσή της περιλαμβάνει τα εξής:

 Ταυτοποίηση και Προσωπικά Στοιχεία 
 Δελτίο Αστυνομικής Ταυτότητας: Ψηφιακό αντίγραφο της αστυνομικής ταυτότητας.
 Προσωπικός Αριθμός: Προβολή του μοναδικού αριθμού ταυτοποίησης του πολίτη.
 Ακαδημαϊκή Ταυτότητα: Ψηφιακό πάσο για φοιτητές.
 Κάρτα ΔΥΠΑ: Ψηφιακή κάρτα ανεργίας (πρώην ΟΑΕΔ).
 Κάρτα Αναπηρίας: Πιστοποιητικό για άτομα με αναπηρία.
 Ευρωπαϊκή Κάρτα Νεότητας / Βεβαίωση Ηλικίας: Έγγραφο για την πιστοποίηση της ηλικίας εντός της Ε.Ε.

 Οχήματα και Μετακίνηση 
 Άδεια Οδήγησης: Ψηφιακό αντίγραφο του διπλώματος οδήγησης. Παρέχεται επιπλέον η δυνατότητα προβολής των βαθμών ποινής στο Σύστημα Ελέγχου Συμπεριφοράς Οδηγών (ΣΕΣΟ). Οι οδηγοί μπορούν να εκδίδουν ψηφιακή βεβαίωση για τους πόντους τους, ενώ σε περίπτωση αφαίρεσης της άδειας, η σχετική επισήμανση στην εφαρμογή επέχει θέση επίσημης ειδοποίησης.
 Άδεια Χειριστή Ταχύπλοου Σκάφους: Ψηφιακό αντίγραφο της άδειας χειρισμού σκαφών.
 MyAuto: Συγκεντρωτικά στοιχεία του οχήματος, όπως άδεια κυκλοφορίας, τέλη κυκλοφορίας, ασφάλιση και δελτίο ΚΤΕΟ.
 Κάρτα Δακτυλίου: Ψηφιακό σήμα για την ελεύθερη κυκλοφορία στο δακτύλιο της Αθήνας.

 Υγεία και Κοινωνική Πρόνοια 
 Ασφαλιστική Ικανότητα: Εμφάνιση της κατάστασης ασφαλιστικής ικανότητας (μέσω ΑΜΚΑ).

 Περιουσία και Καθημερινότητα 
 Τα Ακίνητά μου: Πληροφορίες σχετικά με την ακίνητη περιουσία του πολίτη.
 Ζώα Συντροφιάς: Ηλεκτρονικό βιβλιάριο και στοιχεία ταυτοποίησης κατοικίδιων ζώων.
 Εισιτήρια Γηπέδων: Σύστημα ταυτοποίησης (Gov.gr Wallet Tickets) για την ανέπαφη και ταυτοποιημένη είσοδο σε αθλητικούς χώρους.

 Θυρίδα Πολίτη 
Η εφαρμογή ενσωματώνει τη λειτουργία της Θυρίδας Gov.gr, παρέχοντας άμεση πρόσβαση στα ψηφιακά έγγραφα που έχει εκδώσει ή ζητήσει ο πολίτης μέσω της Ενιαίας Ψηφιακής Πύλης (π.χ. υπεύθυνες δηλώσεις, εξουσιοδοτήσεις, πιστοποιητικά), καθώς και ιστορικό των πρόσφατων αρχείων.

 Νομική Ισχύς 
Τα ψηφιακά έγγραφα που αποθηκεύονται στο Gov.gr Wallet έχουν πλήρη νομική ισχύ εντός της ελληνικής επικράτειας και εξισώνονται με τα φυσικά έγγραφα για κάθε νόμιμη χρήση (ελέγχους ταυτοπροσωπίας, συναλλαγές με το δημόσιο κ.ά.).

Σημειώνεται ότι, προς το παρόν, τα ψηφιακά έγγραφα ταυτότητας του Gov.gr Wallet δεν αποτελούν ταξιδιωτικά έγγραφα για ταξίδια στο εξωτερικό (ακόμη και εντός της ζώνης Σένγκεν).

 Παραπομπές 

 Εξωτερικοί σύνδεσμοι 

Κατηγορία:Ηλεκτρονική διακυβέρνηση στην Ελλάδα
Κατηγορία:Λογισμικό